Bjørn Ringstrøm

Bjørn Ringstrøm (født 30. juni 1928, død 9. november 2015) var en norsk antikvariatsbokhandler og bibliofil. Hans forretning i Ullevålsveien i Oslo, Ringstrøms Antikvariat, var i drift fra mars 1965 til 1. november 2014, og ble av mange regnet som en kulturinstitusjon.

Ringstrøms Antikvariat 
Etter å ha jobbet i 20 år i antikvariatsbransjen, først hos J.W. Cappelens Antikvariat og så hos Børsums Forlag og Antikvariat, var Bjørn Ringstøm blitt en stor bokkjenner. Hos Børsum hadde de i tillegg til salg av brukte og egenproduserte opptrykk av eldre bøker og skrifter også forsøkt seg med grammofonplater. Dermed ble det til at Ringstrøm tok med seg sin lidenskap for musikk ved etableringen av egen antikvarisk forretning. Ringstrøms Antikvariat åpnet dørene i mars 1965. Platesalget var aldri noen suksess for Børsum, men med Arkitekthøgskolens og Kunst- og Håndverkskolens studenter i nabolaget tenkte Ringstrøm at beliggenheten måtte være ypperlig. Han fikk fullstendig rett. Allerede høsten 1966 ble det annonsert stort for kjøp og salg av bøker, blader, tidsskrifter, LP-plater og singler. I enkelte år overgikk omsetningen av plater til og med salget av bøker og skrifter. Bjørn Ringstrøm gikk ekspansivt ut og annonserte dessuten med plakater hengende på Holmenkollbanen.

Forretningen lå i det meste av tiden på hjørnet av Ullevålsveien og St. Olavs gate, og hadde adressen Ullevålsveien 1. Her ble driften gradvis utvidet, ettersom småforretningene som lå vegg i vegg opphørte. Etter at Pål Gundersen overtok som gårdeier og skrudde opp leiekostnadene, flyttet Ringstrøms Antikvariat i 2008 ut av lokalene og etablerte seg litt lenger opp i veien, på hjørnet Ullevålsveien og Wessels gate. På slutten var det særlig bøker og CD-er som ble solgt fra forretningen, men også bilder, singler og LP-plater var gode salgsartikler.

Antikvariatets boklister hadde tittelen Budstikken, og utkom regelmessig flere ganger i året i hefteform, men startet som stensilerte A4-ark. Ringstrøms Antikvariat drev dessuten forlagsvirksomhet. Det ble de siste 25 årene utgitt en rekke boktitler. I hovedsak var det snakk om faksimileopptrykk av etterspurte, tidligere bokutgivelser, men det fantes også flere originalutgivelser.

Bjørn Ringstrøm pensjonerte seg etter 39 år som selvstendig næringsdrivende og overdro antikvariatet til sine tre medarbeidere, Eirik Fonn, Benedicte Grepp og Bjørn Bakkelid. Benedikte hadde næmere 25 års fartstid i forretningen.

Den 1. november 2014 stengte dørene for godt. Det ergret Bjørn at det bare gjensto et par måneder på at de kunne feiret 50 års drift.

Asbjørnsenselskapet 
Bjørn Ringstrøm tok våren 2007 initiativ til å stifte Asbjørnsenselskapet. Han fikk med seg Erik Henning Edvardsen, Jorunn Vandvik Johnsen og Henning Østberg. Selskapet ble stiftet på Peter Christen Asbjørnsens 196-årsdag, 15. januar 2008. Det ble da opprettet et interimsstyre, og ved årsmøtet 23. april 2008 ble Bjørn Ringstrøm valgt til selskapets første formann.

Bibliofil og folkeopplyser 
Bjørn Ringstrøm var selv en ivrig samler av kunst, antikviteter, eldre plater og bøker, og nøt stor anerkjennelse for sin innsikt i emneområdene. Han var aktivt medlem av Bibliofilklubben, hvor han også fungerte som lagets kasserer. Han yndet å gjøre Darwin P. Erlandsens ord til sine: «Det er mesén en burde være», og han gjorde det også til sitt forsett. I 2006 bidro han til Ibsenmuseets utstillinger ved utlån av bøker og skrifter i anledning gjenåpningen av museet i anledning markeringen av hundreåret for dikterens død. Ved samme anledning donerte han også originale Ibsen-håndskrifter til museet. I 2007 gjorde Bjørn Ringstrøm en tilsvarende innsats i forbindelse med 150-årsjubileet for Theodor Kittelsens fødsel, ved å stille originalmateriale til rådighet i Sigdal samt en bokutgivelse.

Bibliografi 
 Sm.m. Cato Schiøtz: Norske førsteutgaver. (Ringperm). Bjørn Ringstrøms antikvariat. Oslo 1990. [Med tillegg].
 «Om Johan Herman Wessel og Th. Kittelsen. Johan Herman Wessel»: Smeden og Bageren. Med 20 helsides tegninger av Th. Kittelsen. Budapest/Oslo 2000. ISBN 82-90520-34-4
 «Utgiverens forord». Peter Christen Asbjørnsen: Lystige historier. Frarvetresnitt av Thorbjørn Egner. [Oslo] 2002. ISBN 82-90520-35-2
 Katalog over boksamlingen til antikvarbokhahandler Bjørn Ringstrøm slik den så ut den dagen eieren fylte 75 år den 30. juni 2003. Bind I. Norsk skjønnlitteratur. Privattrykk i 25 nummererte eksemplarer. [Oslo 2003].
 «40 år på Ringstrøm-hjørnet – et kort tilbakeblikk» (s. 1-2). Budstikken Nr. 276. Oktober 2005.
 Sm.m. Cato Schiøtz: Norske førsteutgaver. En hjelpebok for samlere av skjønnlitteratur. 2. utgave. Oslo 2006. ISBN 82-90520-36-0.
 Katalog over boksamlingen til antikvarbokhahandler Bjørn Ringstrøm slik den så ut den dagen eieren fylte 75 år den 30. juni 2003. Bind II. Privattrykk i 25 nummererte eksemplarer. Kolsås 2007.
 Del I: «Bordklubben – et bibliofilt eventyr fra krigstiden». (S. 6-7). Bokvennen nr. 2-2007.
 Del II: «Bordklubben – et bibliofilt eventyr fra krigstiden». (S. 5). Bokvennen nr. 3-2007.

Antikvariatets utgivelser og opptrykk 
 H. Angell: Syv-aars-krigen for 17. mai 1807-1814. Illustrert av Andreas Bloch.
 Peter Christen Asbjørnsen: Lystige historier. Frarvetresnitt av Thorbjørn Egner. [Oslo] 2002. ISBN 82-90520-35-2
 Maren Elisabeth Bang: Huusholdnings-Bog. Med innledning av Henry Notaker.
 Ole Christian Bjørnstad  Kjerraten i Åsa 
 Thorbjørn Egner: Gamle hus i Vågå.
 Hjalmar Falk og Alf Torp: Etymologisk Ordbog over det norske og det danske sprog. Oslo 1991, 1992 og 1994. ISBN 82-905-2016-6
 Theodor Kittelsen: Fra Lofoten.
 Theodor Kittelsen: Folk og Trold. Minder og drømme.
 Theodor Kittelsen: Har dyrene sjæl?,
 Theodor Kittelsen: Løgn og forbandet digt.
 Louis Moe: Langt, langt borte i Skoge! Stemninger og vilddyrhistorier.
 Cato Schiøtz og Bjørn Ringstrøm: Norske førsteutgaver. En hjelpebok for samlere av skjønnlitteratur. 2. utgave. Oslo 2006. ISBN 82-90520-36-0.
 Eiler H. Schiötz: Øvre Richter Frich. En bibliografi. Bjørn Ringstrøms antikvariat. Oslo 1982.
 Johan Herman Wessel: Smeden og Bageren. Med 20 helsides tegninger av Th. Kittelsen. Budapest/Oslo 2000. ISBN 82-90520-34-4

Referanser

Eksterne lenker 
 Asbjørnsenselskapet
 Ringstrøms Antikvariats opphør
 Nekrolog fra Asbjørnsenselskapet i Aftenposten
Nekrolog fra Bibliofilklubben i Aftenposten

Norske boksamlere
Personer fra Oslo